Kasper Risgård udløber til sommer Den unge midtbanedynamo hos AaB, Kasper Risgård kan være tabt for AaB. Kontrakten med AaB udløber til sommer, og først nu har parterne haft en indledende snak. Lynge Jakobsen har sandsynligvis været optaget af trænersituationen i klubben. - Det er rigtigt, at vi har haft en indledende snak med AaB. Det er forståeligt nok, at Lynge Jakobsen har prioriteret at finde en ny træner først. Han har haft mange ting at se til. Det kunne også være, at han ville tale med den nye træner om hvilke spillere, han vil beholde i truppen, siger Kasper Risgård til sporten.dk. Glad for AaB Kasper Risgård har på nuværende tidspunkt ikke noget bud på, hvad det ender med. - Det er her i Nordjylland, jeg har mine rødder, og jeg er rigtig glad for at være i AaB. På en måde vil det være spændende at fortsætte i AaB med alt det, der er gang i. Men det er da klart, at jeg også ser udfordringer i at prøve mig selv af et andet sted. Sporten.dk skriver, at flere klubber har Risgård i kikkerten, heriblandt Rosenborg, hvor AaBs guldtræner Erik Hamrén huserer. Lige nu er der dog fokus på den vigtige kamp mod Celtic i Champions League. Det sker tirsdag aften på Aalborg Stadion, hvor AaB skal forsøge at sikre tredjepladsen i puljen. Den giver adgang til UEFA-cup'en.

Referat:
AaB og Kasper Risgård er endelig kommet i gang med kontraktforhandlinger. Den nuværende udløber til sommer.